Departement wil proses vir boedels, trusts vergemaklikRonald Lamola (Foto: Kopano Tlape GCIS) Dit behoort nog iewers tussen drie en ŉ half en vyf jaar te duur voordat die kantoor van die meester van die hooggeregshof na behore funksioneer. So het die minister van justisie, Ronald Lamola, in die parlement gesê in antwoord op ŉ parlementêre vraag van die DA-LP Werner Horn. Lamola het gesê ten einde dienslewering en werksetiek in die kantoor van die meester te verbeter, word die elektroniese stelsels verbeter. Eerstens sal registrasie van boedels en trusts voortaan aanlyn gedoen kan word. Die voorgestelde proses is volgens Lamola baie maklik. Dit stel mense wat afgestorwenes se boedels wil rapporteer, in staat om dit van buite die fisieke ligging van die kantoor van die meester te doen. Dit sal waarskynlik ŉ groot afname in die hoeveelheid besoekers aan die kantore beteken, veral danksy die groeiende toegang tot tegnologie vir die bevolking. Dit behoort volgens die minister ook te beteken dat boedels spoediger afgehandel behoort word, en toegang tot rekords minder tydrowend en ingewikkeld sal wees. Wat die verbetering van finansiële stelsels in die Voogdyfonds betref is daar ŉ ontwikkelingsplan om oor te skakel na ŉ beter elektroniese stelsel. Tenderaansoeke is reeds ingedien. Die nuwe stelsel behoort volgens die minister mense se lewens aansienlik te vergemaklik en kuberaanvalle teen die Voogdyfonds makliker af te weer. Voorts word veranderings in wetgewing oor boedels, insolvensies en trusts in die vooruitsig gestel. Die Insolvensiewet, Wet op die Beheer van Trusteiendom en die Wet op Boedeladministrasie is volgens die minister nou al baie oud, en party van die beginsels daarin vervat is taamlik uitgedien, insluitende sekere bepalings oor insolvensie. Die minister het laastens ook onderneem om wanpraktyke en korrupte aanwending van trusts hok te slaan.